b'\n_START_ARTICLE_\nMikojan-Gurevit\xc5\xa1 MiG-15\n_START_SECTION_\nHistoriaa\n_START_PARAGRAPH_\nNeuvostoliitossa suihkumoottoreiden kehitys alkoi jo 1920-luvulla, kun V. Bazarov teki ensimm\xc3\xa4isen patenttihakemuksen potkuriturbiinimoottoriin. Patentin seurauksena perustettiin instituutti, joka kehitti varsinaisen moottorin GTU-3:n. Harkovan ilmailuinstituutissa Arkhip Lyulka suunnitteli RD-1 turbojetin, joka ei kuitenkaan valmistunut ennen operaatio Barbarossan alkua. Ty\xc3\xb6 jatkui vasta vuonna 1944 ja tuotti TR-1-moottorin, jota k\xc3\xa4ytettiin Iljushin Il-22-pommikoneessa._NEWLINE_L\xc3\xa4nsimaat olivat kuitenkin menneet sodan aikana ja pian sen j\xc3\xa4lkeen moottoreiden kehityksess\xc3\xa4 nopeasti eteenp\xc3\xa4in ja Neuvostoliitossa pel\xc3\xa4ttiin j\xc3\xa4\xc3\xa4t\xc3\xa4v\xc3\xa4n j\xc3\xa4lkeen. T\xc3\xa4ll\xc3\xb6in valittiin moottori kehityksen l\xc3\xa4ht\xc3\xb6kohdiksi saksalaiset Junkers Jumo 004 ja BMW 003, joista kehitetyt RD-10- ja RD-20-moottorit asennettiin Jak-15- ja MiG-9 -h\xc3\xa4vitt\xc3\xa4jiin. Ilmailuteollisuusministeri Mihail Kronichev ja lentokonesuunnittelija Yakovlev esittiv\xc3\xa4t 1946 Stalinille brittil\xc3\xa4isten Nene ja Derwent-moottoreiden hankkimista._NEWLINE_Britannian ty\xc3\xb6v\xc3\xa4enpuolueen johtama hallitus, jonka p\xc3\xa4\xc3\xa4ministerin\xc3\xa4 oli Clement Attlee, myi 30 Derwent V ja 25 Nene I/II -moottoria. Ne tutkittiin lentokonemoottoreiden keskusinstituutissa (TsIAM). Kumpaakin moottoria testattiin Tupolev Tu-2LL -koneessa Moskovan koelentoinstituutissa (LII). Lopulta moottoreiden lisenssivalmistus aloitettiin Moskovassa. Derwent sai nimen RD-500, Nene I RD-45 ja Nene II RD-45F. Moottoreiden nimiss\xc3\xa4 olevat numerot vastasivat valmistavien tehtaiden numeroita._NEWLINE_Siipi oli 35 astetta viistetty nuolisiipi, kun amerikkalaiset viel\xc3\xa4 pit\xc3\xa4ytyiv\xc3\xa4t suoraan siipeen. MiG-15 saavutti Mach 0,934 nopeuden. Vuodesta 1950 alkaen noin 7\xc2\xa0500 MiG-15-konetta on rakennettu Neuvostoliitossa, T\xc5\xa1ekkoslovakiassa, Puolassa ja Kiinassa._NEWLINE_Ensimm\xc3\xa4inen koneen prototyyppi I-310 lensi joulukuussa 1947. Sen suorituskyky\xc3\xa4 testattiin Lavotl\xc5\xa1kin La-15-h\xc3\xa4vitt\xc3\xa4j\xc3\xa4\xc3\xa4 vastaan. MiG-15-tuotanto alkoi heti ja kone tuli Neuvostoliiton ilmavoimien k\xc3\xa4ytt\xc3\xb6\xc3\xb6n 1949. Sill\xc3\xa4 olivat hyv\xc3\xa4t lento-ominaisuudet, ja amerikkalaiset F-86 Sabre-lent\xc3\xa4j\xc3\xa4t kunnioittivat sit\xc3\xa4 Korean sodassa. Siell\xc3\xa4 osaa MiG-15-koneista lensiv\xc3\xa4t toisen maailmansodan johtavat neuvosto\xc3\xa4ss\xc3\xa4t, toisaalta my\xc3\xb6s amerikkalaisten lent\xc3\xa4jien joukossa oli suuri m\xc3\xa4\xc3\xa4r\xc3\xa4 h\xc3\xa4vitt\xc3\xa4j\xc3\xa4veteraaneja. USAF veti potkurikoneet pois h\xc3\xa4vitt\xc3\xa4j\xc3\xa4k\xc3\xa4yt\xc3\xb6st\xc3\xa4 ja joutui pohtimaan raskaiden B-29-pommikoneiden suojausta ja siirsi ne y\xc3\xb6toimintaan._NEWLINE_MiG-15 oli suunnilleen tasaveroinen suorituskyvylt\xc3\xa4\xc3\xa4n Sabren kanssa. MiG oli hieman parempi nousukyvylt\xc3\xa4\xc3\xa4n ja ketteryydelt\xc3\xa4\xc3\xa4n, kun taas Sabre oli nopeampi ja parempi sy\xc3\xb6ksym\xc3\xa4\xc3\xa4n. MiGiss\xc3\xa4 oli raskaampi aseistus, kun taas Sabren tulinopeus ja t\xc3\xa4ht\xc3\xa4in oli parempi. Taistelun lopputuloksen ratkaisi yleens\xc3\xa4 lent\xc3\xa4jien taito.\n_START_SECTION_\nAfganistan\n_START_PARAGRAPH_\nNeuvostoliitto luovutti 1957 kolme MiG-15UTI-konetta Afganistanin ilmavoimille, jossa ne palvelivat MiG-17F-lent\xc3\xa4jien koulutuksessa.\n_START_SECTION_\nAlbania\n_START_PARAGRAPH_\nAlbania aloitti MiG-15-koneiden vastaanoton 1950. Maan ilmavoimissa palveli ainakin kaksi laivuetta MiG-15-koneita, jotka muodostivat Valonan lentotukikohtaan sijoitetun 5818. h\xc3\xa4vitt\xc3\xa4j\xc3\xa4rykmentin. H\xc3\xa4vitt\xc3\xa4j\xc3\xa4version lis\xc3\xa4ksi maa vastaanotti my\xc3\xb6s joitakin MiG-15UTI-koulukoneita. Albanian ja Neuvostoliiton suhteiden katketessa 1962 koneiden varaosatoimitukset siirtyiv\xc3\xa4t Kiinalle (F-2 eli MiG-15bis:n kopio).\n_START_SECTION_\nAlgeria\n_START_PARAGRAPH_\nVuoden 1963 alussa Algerian ilmavoimat vastaanottivat Neuvostoliitosta ensimm\xc3\xa4iset MiG-15- ja MiG-15UTI-koneet, jotka muodostivat kolmelaivueisen h\xc3\xa4vitt\xc3\xa4j\xc3\xa4pommittajarykmentti. Maa vastaanotti my\xc3\xb6hemmin Egyptist\xc3\xa4 lis\xc3\xa4\xc3\xa4 vastaavia koneita.\n_START_SECTION_\nAngola\n_START_PARAGRAPH_\nAngolan ilmavoimat vastaanotti Neuvostoliitosta MiG-15UTI-koneita ja vuonna 1976 kolme konetta Kuubasta.\n_START_SECTION_\nArmenia\n_START_PARAGRAPH_\nArmenian ilmavoimilla oli viel\xc3\xa4 1995 k\xc3\xa4yt\xc3\xb6ss\xc3\xa4\xc3\xa4n joitakin Neuvostoliitolta perimi\xc3\xa4\xc3\xa4n MiG-15-koneita.\n_START_SECTION_\nAustralia\n_START_PARAGRAPH_\nAustraliaan ostettiin toistakymment\xc3\xa4 Puolan ilmavoimien ylij\xc3\xa4\xc3\xa4m\xc3\xa4varastoista myym\xc3\xa4\xc3\xa4 SBLim-2- ja 2A- sek\xc3\xa4 MiG-15UTI-konetta, jotka siirrettiin siviilirekisteriin.\n_START_SECTION_\nBulgaria\n_START_PARAGRAPH_\nBulgarian ilmavoimat vastaanotti 1952 Neuvostoliitosta MiG-15- sek\xc3\xa4 MiG15UTI- ja jo seuraavana vuonna MiG-15bis-koneita. Koneista muodostettiin 19. h\xc3\xa4vitt\xc3\xa4j\xc3\xa4rykmentti Graf Ignatievin lentotukikohtaan ja toinen h\xc3\xa4vitt\xc3\xa4j\xc3\xa4rykmentti Dobrichin lentotukikohtaan sek\xc3\xa4 26. erilliseen tiedustelurykmenttiin yksi laivue.\n_START_SECTION_\nKambod\xc5\xbea\n_START_PARAGRAPH_\nAiemmin Kiinassa k\xc3\xa4yt\xc3\xb6ss\xc3\xa4 olleita F-2 h\xc3\xa4vitt\xc3\xa4ji\xc3\xa4 ja Kiinassa valmistettuja FT-2-koneita  luovutettiin prinssi Norodom Sihanoukin hallintokautena taisteluun punakhmerej\xc3\xa4 vastaan. Vuonna 1967 ilmoitettiin k\xc3\xa4yt\xc3\xb6ss\xc3\xa4 olevan kahdeksan F-2-h\xc3\xa4vitt\xc3\xa4j\xc3\xa4\xc3\xa4, jotka kaikki tuhoutuivat taisteluissa sissej\xc3\xa4 vastaan.\n_START_SECTION_\nKiina\n_START_PARAGRAPH_\nKiina vastaanotti 1950 ensimm\xc3\xa4iset Neuvostoliiton toimittamat Yak-17UTI ja MiG-9-suihkukoneet. Samana vuonna Neuvostoliitto kuitenkin l\xc3\xa4hetti ilmavoimien yksik\xc3\xb6n, jolla oli 40 kappaletta MiG-15-koneita auttamaan Taiwanin ilmaiskujen torjunnassa. Koneista yksi tuhoutui jo 29. maaliskuuta Hsuichowin lentotukikohdassa. Kiinan liitytty\xc3\xa4 Korean sotaan j\xc3\xa4ljell\xc3\xa4 olevat koneet luovutettiin Kiinalle. Koneet osallistuivat sotatoimiin kuitenkin vasta kev\xc3\xa4\xc3\xa4ll\xc3\xa4 1951. Sodan aikana Kiina vastaanotti runsaasti MiG-15 ja MiG-15bis (J-2) koneita Neuvostoliitosta ja luovutukset jatkuivat sodan p\xc3\xa4\xc3\xa4tytty\xc3\xa4. Lopulta my\xc3\xb6s MiG-15UTI koneita hankittiin Neuvostoliitosta ennen kuin Kiinassa aloitettiin koneiden lisenssivalmistus Shenyangin tehtailla nimell\xc3\xa4 JJ-2._NEWLINE_MiG-17 koneiden (J-5) koneiden tultua Kiinan ilmavoimien p\xc3\xa4\xc3\xa4h\xc3\xa4vitt\xc3\xa4j\xc3\xa4kalustoksi kaikki j\xc3\xa4ljell\xc3\xa4 olevat J-2 koneet muutettiin 1960-luvun alussa h\xc3\xa4vitt\xc3\xa4j\xc3\xa4pommittajiksi. J-2 koneita myytiin my\xc3\xb6s muualle kuten Albaniaan. 1980-luvun puoliv\xc3\xa4liss\xc3\xa4 ainoastaan 90 J-2 ja noin 300 JJ-2 konetta oli viel\xc3\xa4 k\xc3\xa4yt\xc3\xb6ss\xc3\xa4 ja vuonna 1997 viel\xc3\xa4 noin sata JJ-2 konetta.\n_START_SECTION_\nKongo\n_START_PARAGRAPH_\nKongo ilmavoimilla kerrottiin vuoden 1991 lopulla olevan yksi MiG-15UTI, jota k\xc3\xa4ytettiin MiG-17F-koneiden miehist\xc3\xb6jen koulutukseen.\n_START_SECTION_\nKuuba\n_START_PARAGRAPH_\nNeuvostoliitto toimitti Kuuballe MiG-15 koneita Fidel Castron noustua valtaan. Huhtikuussa 1960 Kuuba vastaanotti kaksitoista Tsekkoslovakiassa valmistettua Fagot B:t\xc3\xa4. Koneet eiv\xc3\xa4t juurikaan osallistuneet Sikojenlahden maihinnousun torjuntaan, koska ilmavoimilla oli vain kymmenen koneille lent\xc3\xa4j\xc3\xa4\xc3\xa4 loppujen ollessa Neuvostoliitossa koulutettavina. Lokakuussa 1961 Kuuballe toimitettiin MiG-15UTI-koneita ja seuraavana vuonna 30 kappaletta Tsekkoslovakiassa valmistettuja MiG-15bis-koneita.'